b"\n_START_ARTICLE_\nHabitatge a la rambla del Doctor Pearson, 19\n_START_SECTION_\nDescripci\xc3\xb3\n_START_PARAGRAPH_\nEs tracta d'un dels edificis constru\xc3\xafts amb l'obertura de la Rambla del Doctor Pearson, als inicis de la transformaci\xc3\xb3 en passeig urb\xc3\xa0. El immoble permet apreciar les caracter\xc3\xadstiques de l'arquitectura dom\xc3\xa8stica de les darreries del segle XIX, i presenta recursos constructius i decoratius de car\xc3\xa0cter classicista. Es tracta d'un edifici de tres altures, planta baixa i dos pisos, l'\xc3\xbaltim volum de factura contempor\xc3\xa0nia. Destaca la bicromia diferenciada entre el mur i l'emmarcament de les obertures, aix\xc3\xad com les cornises i l\xc3\xadnies d'imposta que divideixen la fa\xc3\xa7ana. A la planta baixa, les obertures s\xc3\xb3n en forma d'arc (dos d'ells rebaixats i el tercer de mig punt) amb el perfil motllurat i definint una mena de pilastres de fust estriat. El primer pis destaca pel balc\xc3\xb3 corregut que engloba tres finestres, les quals presenten guardapols curvilinis i decoraci\xc3\xb3 en relleu de motius florals i drac. \xc3\x89s molt caracter\xc3\xadstic el coronament, on s'identifiquen els orificis de ventilaci\xc3\xb3 de la solera del terrat i la barana de tancament d'obra amb plafons de perfil corb.\n_START_SECTION_\nHist\xc3\xb2ria\n_START_PARAGRAPH_\nL'obertura del vial de la Rambla del Doctor Pearson provoc\xc3\xa0 una urbanitzaci\xc3\xb3 al seu voltant. Tradicionalment s'ha vinculat amb l'arribada de la carretera cap a Artesa, al voltant del 1880."